सहिद स्मारक लिग : एकै खेलमा १० गोल
आफिज ओलावालेको पनि कत्ति प्रशंसा गर्नु जस्तो हुन्छ । यी नाइजेरियाली खेलाडीले नेपालमा जति खेलेका छन्, राम्रो गरेका छन् । उनको यही यात्रामा मंगलबार एउटा उपलब्धिको कोसेढुंगा थपियो । सहिद स्मारक लिग ‘ए’ डिभिजन ०७९–८० को मंगलबार भएको खेलमा उनले मछिन्द्र क्लबका लागि ह्याट्रिक गरे । त्यो पनि ५ गोलसहित । त्यसैको मदतमा च्यासलमा भएको खेलमा मछिन्द्रले खुमलटार युवा क्लबलाई ७–३ ले हराएको थियो । 
काठमाडौँ — आफिज ओलावालेको पनि कत्ति प्रशंसा गर्नु जस्तो हुन्छ । यी नाइजेरियाली खेलाडीले नेपालमा जति खेलेका छन्, राम्रो गरेका छन् । उनको यही यात्रामा मंगलबार एउटा उपलब्धिको कोसेढुंगा थपियो । सहिद स्मारक लिग ‘ए’ डिभिजन ०७९–८० को मंगलबार भएको खेलमा उनले मछिन्द्र क्लबका लागि ह्याट्रिक गरे । त्यो पनि ५ गोलसहित । त्यसैको मदतमा च्यासलमा भएको खेलमा मछिन्द्रले खुमलटार युवा क्लबलाई ७–३ ले हराएको थियो । जितपछि मछिन्द्र फेरि लिग उपाधिको होडमा सम्मिलित भएको छ । यो यस्तो प्रतिद्वन्द्वीमाथि प्राप्त जित हो, जसलाई कम आँक्नै मिल्दैन । त्यसैले भन्न कर लाग्छ, ओलावालेले मैदानमा जे गरे, निकै राम्रो गरे । आफ्नो यो प्रदर्शनमा उनले पछिसम्म पनि गर्व गर्नेछन् । सहिद स्मारक लिगमा पनि धेरै लामो समयपछि एकै खेलमा १० गोलको प्रदर्शन देखियो । एकै खेलमा यति धेरै गोल बारम्बार देख्न पाइन्न । एक प्रकारले यो त दुर्लभ प्रदर्शन नै हो । एउटा प्रश्न उब्जन्छ, नेपालको माथिल्लो डिभिजनको फुटबलमा कति पटक एकै खेलमा १० गोल भयो होला ? यसको ठ्याक्कै यही हो भन्ने उत्तर कोहीसँग कहिले पनि हुने छैन । यति चाहिँ मज्जाले भन्न सकिन्छ, एकै खेलमा १० गोलको प्रदर्शन सधैं गर्व गर्न लायक हुन्न । बरू हुन्छ त लज्जामात्रै । इतिहासले यस्तै भन्छ । सहिद स्मारक लिग त २०११ सालदेखि सुरु भएको हो । त्यसैले पुराना दिनमा के कस्तो भए । ती सबै हराए नै । अहिले भन्न सक्ने भनेको ०४३ सालदेखि हो । त्यसमा पनि एकले अर्कोसँग खेल्ने लिगका आधारभूत नियम लागू भएको त ०४६ सालयता न हो । त्यसमा पनि ०५२ को लिग अपवाद रह्यो । त्यो एउटा लिगको संस्करण छाड्ने हो भने ०४६ यता अहिले १५ औं संस्करण चलिरहेको छ । यी सबै लिगमा अहिलेसम्म २३ पल्ट एकै खेलमा १० वा त्यो भन्दा बढी गोल भएका छन् ।त्यसमध्ये मछिन्द्रले यसअघि दुई यस्तै १० गोलको खेल खेलेको छ । त्यसमा मछिन्द्रलाई पक्कै पनि लज्जा हुनुपर्नेछ । यसअघि पछिल्लोपल्ट एकै खेलमा १० गोल भएको ०७५ सालमा हो । त्यो लिगको अन्त्यतिरको खेल थियो । निकै अर्थपूर्ण रूपमा मछिन्द्रले एनआरटीसँग ५–५ को बराबरी खेलेको थियो । धन्न त्यो लिगमा रेलिगेसनको व्यवस्था थिएन । तर, १४ टिममध्ये यिनै दुई टिम अन्तिम दुई स्थानमा रहेका थिए । अझ धेरै अगाडि ०६२ सालको लिगमा फर्कनुपर्छ, मछिन्द्रले आरसीटीसँग सर्वथा बिर्सनलायक ९–८ को नतिजा निकालेको थियो । हल्चोकमा भएको उक्त खेलमा मछिन्द्र विजयी रह्यो । यद्यपि मछिन्द्रले जितको सर्तमा आरसीटीका ऋषि राई एक्लैलाई ८ गोलको अवसर दिएको थियो । यो त्यही खेल हो, जसपछि सर्वाधिक गोलकर्ताको पुरस्कार नै रद्द गरियो । इतिहासमा सुन्न पाइने सय गोलको कथाबाहेक एकै खेलमा सबैभन्दा बढी १७ गोल भएको यही खेलमात्र हो । वर्ष ०६९ को लिगमा पनि एकैपल्ट मात्र यस्तो १० गोलको खेल भएको थियो, जतिबेला सरस्वती क्लबले बाँसबारीलाई ८–२ ले हराएको थियो । वर्ष ०६८ मा दुई अवसरमा यस्तो खेल भयो, त्यतिबेला कोइलापानीले एकपछि अर्को खेलमा संघर्ष गर्नुपरेको थियो । कोइलापानी नाजुक स्थितिमा रेलिगेसनमा त पर्‍यो नै । यसैक्रममा टोलीलाई हिमालयन शेर्पाले १०–१ र मनाङ मर्स्याङदीले ७–३ ले हराएको थियो । वर्ष ०६३ को लिगमा बीबीसी दुईपल्ट ठूलो अन्तरले पराजित रह्यो । एकपल्ट आर्मीले बीबीसीलाई १०–० ले हरायो भने अर्कोपल्ट फ्रेन्ड्सले ९–१ ले जित निकाल्यो । त्यतिबेला आर्मीका लागि विकर्ण श्रेष्ठ चम्किरहेका थिए, उनले त्यसमा ६ गोल गरे । एक अर्को खेलमा मनाङले ब्वाइज युनियनलाई ११–१ ले पन्छायो । त्यसमा ५ गोल गर्ने पालो थियो, अनिल गुरुङको । वर्ष ०६१ मा थ्रीस्टारले बीबीसीलाई १०–० ले नै हराएको थियो । त्यसमा सुरेन्द्र तामाङले ५ गोल गरेका थिए । वर्ष ०६० को लिगमा त अलि धेरै नै भयो, ५ खेलमा १० वा त्यो भन्दा बढी गोल भयो । त्यसमध्ये संकटाले नक्साललाई ८–२, ब्वाइज स्पोर्ट्सले काठमाडौं क्लबलाई ८–२, ब्वाइज युनियनले नक्साललाई ९–२, थ्रीस्टारले ब्वाइज युनियनलाई ९–१ र फ्रेन्ड्स क्लबले नक्साललाई ८–३ ले हराएका थिए । थ्रीस्टारको जितमा सन्तोष साहुखलले ५ गोल गरे । त्यतिबेला उनी भर्खरका किशोर खेलाडी थिए । स्कुल ड्रेसमै दशरथ रंगशाला आएका थिए । उनले एकपछि अर्को गोल गरे । वर्ष ०५७ को लिगमा ५ खेलमा गोलको वर्षा नै भयो । त्यसमा एनआरटीले बाँसबारीलाई १०–०, आरसीटीले बाँसबारीलाई नै १०–२, ब्वाइज युनियनले एनआरटीलाई ७–६, मनाङले नक्साललाई १०–० र आरसीटीले जावलाखेललाई ८–२ ले नराम्रोसँग हराएका थिए । मनाङको त्यस जितमा कुमार थापाले ५ गोल गरेका थिए । आरसीटीले बाँसबारीलाई पराजित गर्दा नीराजन रायमाझी एक्लैले ९ गोल गरे । त्यतिबेलाको दृश्य पुराना पत्रकार र पदाधिकारीले सम्झेको हुनुपर्छ । खेल सकेपछि प्लेयर बक्समा फर्कंदा नीराजन गोल गर्दा गर्दाले होला थाकेर चल्न नसक्ने भइसकेका थिए । एकपछि अर्को गोल गर्दै थाकेका थिए, त्यसैले प्यारापिटमै ढले । खासमा ठुल्ठूला स्कोरका खेल सधैं रमाइलो हुन्न । त्यसपछाडि लुकेका कथा त झन् नरमाइलो हुने भए । नियमित लिग सुरु हुनथाल्दा केही टिम निकै बलिया हुन्थे भने केही टिम निकै कमजोर । यस्तोमा मनाङ, थ्रीस्टार, पुलिसजस्ता टिम आफ्नो कमजोर प्रतिद्वन्द्वीमाथि गोलको वर्षा नै गर्थे । भलै, सबै खेलमा १० गोल भएनन् । पछि योक्रम विस्तारै कम हुँदै गयो । प्रतिद्वन्द्वी टिमहरूको स्तर भिन्नता कम भयो । मछिन्द्रले हात पारेको पछिल्लो यो जितले ती सबै पुराना कथालाई फेरि एकपल्ट सम्झाउने काम गरेको छ ।